Corrigendum: Návrh na smernicu Rady, ktorou sa mení a dopĺňa smernica 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami {SEK(2007) 1554} {SEK(2007) 1555} /* KOM/2007/0747 v konečnom znení/2 - Popravek xxx/ */





[pic] | KOMISIA EURÓPSKYCH SPOLOČENSTIEV | V Bruseli 20.2.2008 KOM(2007) 747 v konečnom znení/2 xxx Korigendum. - Vypúšťa a nahrádza sa ním návrh na smernicu Rady KOM(2007) 747 v konečnom znení z 28. 11. 2007. Odsek týkajúci sa zásady subsidiarity v dôvodovej správe bol zmenený. Toto korigendum sa týka všetkých jazykových verzií. Návrh na SMERNICU RADY, ktorou sa mení a dopĺňa smernica 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami (predložený Komisiou){SEK(2007) 1554}{SEK(2007) 1555} DÔVODOVÁ SPRÁVA KONTEXT NÁVRHU - Dôvody a ciele návrhu Ciele návrhu sú dvojaké: - zvýšiť právnu istotu hospodárskych subjektov a vnútroštátnych daňových úradov, znížiť ich administratívnu záťaž v súvislosti s presným uplatňovaním pravidiel týkajúcich sa oslobodenia poisťovacích a finančných služieb od DPH, - znížiť vplyv skrytej DPH v nákladoch poskytovateľov poisťovacích a finančných služieb. Tieto ciele sa dosiahnu troma opatreniami uvedenými v návrhu: - objasniť pravidlá, ktorými sa upravuje oslobodenie poisťovacích a finančných služieb od DPH, - rozšíriť existujúce možnosti rozhodnúť sa pre zdanenie prevedením práva rozhodnúť sa z členských štátov na hospodárske subjekty, - vytvoriť skupinu na spoločné znášanie nákladov, ktorá umožní hospodárskym subjektom združovať investície a prerozdeľovať náklady na tieto investície oslobodené od DPH zo skupiny na jej členov. Objasnenie pravidiel Cieľom objasnenia pravidiel, ktorými sa upravuje oslobodenie poisťovacích a finančných služieb od DPH, je zaistiť jednotnejšie uplatňovanie oslobodenia od DPH, a tak vytvoriť pre hospodárske subjekty väčšiu právnu istotu a znížiť ich administratívnu zaťaž v súvislosti s dodržiavaním týchto pravidiel. Toto objasnenie pozostáva z týchto prvkov: - podmienky uplatňovania oslobodenia od DPH sú založené na objektívnych hospodárskych kritériách, ktoré ich oddeľujú od výkladu založeného na pojmoch vnútroštátneho súkromného práva, čo je jedným z hlavným dôvodov rozdielneho výkladu a uplatňovania v členských štátoch (napríklad poistenie sa musí vzťahovať na riziko a umožňovať náhradu škody alebo poistné plnenie); tieto objektívne hospodárske kritéria zaisťujú, aby sa oslobodenie od DPH vzťahovalo aj na nové služby, ktoré vzniknú v budúcnosti, ak splnia tieto kritéria, - novými pravidlami sa zavádza koncepcia, podľa ktorej sa oslobodenie od dane vzťahuje na poskytnutie akéhokoľvek skladobného prvku poistenia alebo finančnej služby, ktorý predstavuje individualizovaný celok a má špecifické a podstatné vlastnosti služby oslobodenej od dane, - pre poisťovacie a finančné služby sa zavádza spoločný harmonizovaný spôsob chápania sprostredkovania, - pokiaľ to bolo možné, novými vymedzeniami pojmov sa takisto vytvára väčší súlad s pravidlami vnútorného trhu (napríklad investičné fondy). K návrhu smernice je pripojený návrh nariadenia, v ktorom sa nevyčerpávajúcim spôsobom vymenúvajú prípady, na ktoré sa vzťahuje oslobodenie poisťovacích a finančných služieb od DPH, alebo ktoré sú z oslobodenia od DPH vylúčené. Možnosť rozhodnúť sa pre zdanenie Podľa rozšírenej možnosti rozhodnúť sa pre zdanenie to bude hospodársky subjekt, kto rozhodne o tom, či chce plne podliehať daňovej povinnosti; keď toto právo uplatní, bude si môcť odpočítať DPH na vstupe pri svojich investíciách ako ktorýkoľvek iný hospodársky subjekt. Týmto spôsobom sa pre finančné odvetvie vytvoria rovnocenné podmienky, ktoré sa doteraz nepodarilo dosiahnuť, pretože iba veľmi málo členských štátov poskytovalo podnikom túto možnosť voľby, a to za odlišných podmienok. Členským štátom sa zároveň ponecháva potrebná pružnosť, aby si samé spresnili pravidlá uplatňovania uvedenej možnosti, a prispôsobili ju tak svojej vnútroštátnej štruktúre daňového dohľadu. V prípade potreby by sa na základe článku 397 smernice mohli naplánovať takisto vykonávacie predpisy na úrovni Spoločenstva. Spoločné znášanie nákladov Podľa navrhovaného modelu spoločného znášania nákladov môžu najmä menšie hospodárske subjekty združovať svoje investície (napríklad výpočtová technika špecializovaných zamestnancov) v skupinách, ktoré si môžu tieto investície zadovážiť za lepších trhových podmienok a oslobodené od DPH ich potom prerozdeliť členom skupiny. - Všeobecný kontext Vymedzenia poisťovacích a finančných služieb oslobodených od dane sú zastarané a viedli k nerovnakému výkladu a uplatňovaniu týchto oslobodení od dane zo strany členských štátov. Zainteresované strany zápasia so značnou právnou zložitosťou rôznych administratívnych postupov, ktorá u hospodárskych subjektov a daňových orgánov vytvára právnu neistotu. Táto právna neistota vedie k rastúcemu počtu súdnych konaní a zvýšeniu správnych nákladov hospodárskych subjektov a správnych orgánov na uplatňovanie týchto oslobodení od dane. Preto je nutné objasniť pravidlá upravujúce oslobodenie poisťovacích a finančných služieb od DPH s cieľom vytvoriť väčšiu právnu istotu a znížiť správne poplatky hospodárskych subjektov a správnych orgánov. Tento záver potvrdila aj verejná konzultácia zainteresovaných strán, ktorá sa uskutočnila v roku 2006, a nezávislá „Štúdia na zlepšenie pochopenia hospodárskych účinkov oslobodenia poisťovacích a finančných služieb od DPH“, ktorú zadala Komisia. Druhým problémom je problém skrytej DPH v nákladovej štruktúre poisťovacích a finančných služieb. V rámci finančných a poisťovacích služieb sa všetky hospodárske subjekty usilujú zlepšiť svoju konkurencieschopnosť, pretože vzhľadom na vývoj smerom k jednotnému celoeurópskemu trhu sú čoraz viac vystavené hospodárskej súťaži medzi sebou, ako aj zo strany hospodárskych subjektov usadených mimo EÚ. Konsolidáciu v rámci odvetvia do značnej miery poháňa potreba efektívnosti, ale stratégie na zníženie nákladov sa prejavujú rôznymi spôsobmi. Tento vývoj sa urýchľuje vznikajúcim širším regulačným rámcom pre integrovaný európsky trh finančných služieb, ako sa ustanovuje v akčnom pláne finančných služieb. Na základe tohto regulačného rámca dochádza k plynulému posunu smerom k rovnocenným podmienkam súťaže medzi poskytovateľmi poisťovacích a finančných služieb, čím sa posilňuje hospodárska súťaž. Hospodárske subjekty si v tomto prostredí vytvorili rozličné metódy na zlepšenie svojej konkurencieschopnosti, pričom medzi niektoré bežnejšie základné metódy patria tieto: - obstarávanie činností z vonkajších zdrojov (so zámerom znížiť správne a mzdové náklady, napríklad úschova akcií, administratívne úlohy atď.), - združovanie činností (s úmyslom spoločne znášať náklady, napríklad: spoločný vývoj počítačových systémov a softvérov pre niekoľko bánk, vytváranie úverových spoločností, ktoré môžu byť buď združené prostredníctvom konsolidácie, alebo vytvorené na jej základe), - subdodávky (vloženie doplnkovej distribučnej úrovne pri finančných produktoch alebo poistení). Tieto metódy znamenajú, že interne sa vytvára menšia hodnota, ktorú však v podobe služieb dodávajú poskytovateľom poistných a finančných produktov nezávisle tretie strany. Výsledkom toho je problém, že na takéto služby sa už nemôže vzťahovať oslobodenie finančných a poisťovacích služieb od dane, a preto sa fakturujú s DPH. Túto DPH si klient často nemôže odpočítať z daní, pretože nemá na odpočet právo, keďže on sám poskytuje poisťovacie a finančné služby oslobodené od dane. Takáto neodpočítateľná DPH sa stáva súčasťou nákladov. Návrh obsahuje prvky, ktoré znížia tento vplyv na náklady. - Platné ustanovenia týkajúce sa návrhu Článok 135 ods. 1 písm. a) až g) a článok 137 ods. 1 písm. a) a ods. 2. - Súlad s ostatnými politikami a cieľmi Únie Pokiaľ to bolo možné, novými vymedzeniami pojmov sa takisto zaisťuje väčší súlad s pravidlami vnútorného trhu (napríklad investičné fondy, úverový rating, deriváty). Návrh je súčasťou stratégie Komisie na zjednodušenie regulačného prostredia (oddiel 66 KOM(2006) 690). Z týchto zjednodušení budú mať prospech hospodárske subjekty i daňové orgány členských štátov. Tieto prínosy však nie je možné vyčísliť. Návrh zvýši právnu istotu hospodárskych subjektov a zníži administratívnu záťaž vnútroštátnych daňových orgánov. Keďže by mal mať priaznivý vplyv na náklady, nemal by mať nepriaznivé účinky na cenu poisťovacích a finančných služieb pre malospotrebiteľov. Konzultácie zainteresovaných strán a posúdenie vplyvu - Konzultácie zainteresovaných strán Metódy konzultácie, hlavné cieľové sektory a všeobecný profil respondentov Seminár v rámci programu Fiscalis, ktorý sa uskutočnil v decembri 2004 v Dubline za účasti zástupcov odvetvia poisťovacích a finančných služieb a daňových orgánov členských štátov. Konferencia o daniach, ktorá sa konala 11. mája 2006 v Bruseli za účasti zástupcov odvetvia poisťovacích a finančných služieb a daňových orgánov členských štátov. Verejná konzultácia so zúčastnenými stranami v júni 2006. Seminár v rámci programu Fiscalis v marci 2007. Uverejnenie pracovných dokumentov obsahujúcich prvé právne predlohy na webových stránkach generálneho riaditeľstva v júni 2007. Okrúhly stôl so zainteresovanými stranami v júli 2007. Zhrnutie odpovedí a spôsob ich zohľadnenia Na seminári v rámci programu Fiscalis v decembri 2004 v Dubline sa analyzovali rôzne problémové oblasti pre hospodárske subjekty, najmä jav týkajúci sa obstarávania služieb z vonkajších zdrojov, a hospodárske subjekty i členské štáty dospeli k záveru, že je nutná legislatívna iniciatíva útvarov Komisie. V nadväznosti na tento seminár zadali útvary GR TAXUD nezávislému odborníkovi objednávku na vypracovanie štúdie s cieľom zlepšiť pochopenie hospodárskych účinkov oslobodenia finančných a poisťovacích služieb od DPH a uskutočnili sériu dvojstranných konzultácií s členskými štátmi a GR MARKT, ktorých výsledkom bolo vypracovanie základného dokumentu (pracovný dokument Taxud 1802/06) obsahujúceho náčrt základných problémov, ktoré boli zistené, ako aj možné technické opatrenia na ich riešenie. O tomto dokumente sa rokovalo so zainteresovanými stranami a s členskými štátmi v máji 2006 v Bruseli na konferencii o daniach. Druhý seminár v rámci programu Fiscalis sa konal v marci 2007 a jeho cieľom bolo oboznámiť príslušných úradníkov vnútroštátnych daňových orgánov s politikami, ktorými sa uvádza do pohybu zmena regulačného rámca, a hospodárskymi hnacími silami cezhraničnej finančnej integrácie. Súčasťou programu boli aj praktické otázky vykonávania obsiahnuté v súčasných právnych predpisoch. O predlohe právnych predpisov sa rozsiahlym spôsobom rokovalo so všetkými dotknutými zainteresovanými stranami. Od 9. mája 2006 do 9. júna 2006 sa prostredníctvom internetu uskutočnila verejná konzultácia. Komisia dostala 82 odpovedí. Výsledky sú dostupné na tejto adrese:http://ec.europa.eu/taxation_customs/common/consultations/tax/article_2447_en.htm - Získavanie a využitie odborných znalostí Príslušné vedecké/odborné oblasti Štúdia zameraná na zlepšenie pochopenia hospodárskych účinkov oslobodenia poisťovacích a finančných služieb od DPH (verejná súťaž č. taxud/2005/AO-006). Použitá metodika Nezávislá externá štúdia Hlavné organizácie/odborníci, s ktorými sa uskutočnili konzultácie Price Waterhouse Coopers Zhrnutie prijatých a použitých odporúčaní Existencia potenciálne vážnych rizík s nezvratnými následkami sa neuvádza. Medzi závermi štúdie, vlastnou analýzou Komisie v pracovnom dokumente Taxud 1802/06 a reakciami zúčastnených strán pri verejnej konzultácii bol široký súlad, čo umožnilo Generálnemu riaditeľstvu pre dane a colnú úniu určiť potrebné priority a sústrediť svoju prácu na najvhodnejšie riešenia. Prostriedky použité na zverejnenie odborných odporúčaní Uverejnenie na webovej stránke generálneho riaditeľstva: http://ec.europa.eu/taxation_customs/common/publications/studies/index_en.htm - Posúdenie vplyvu Možnosti, o ktorých sa uvažovalo, sa podrobne opisujú v posúdení vplyvu: nulová sadzba na strane 31 rozšírenie rozsahu služieb oslobodených od dane na strane 32 jednotný obmedzený odpočet dane na vstupe na strane 33 možnosť rozhodnúť sa pre zdanenie je na strane 34 cezhraničné orgány pre DPH na strane 37 samostatné právnické osoby a cezhraničné transakcie na strane 37 zoskupovanie na účely DPH na strane 38 režimy spoločného znášania nákladov na strane 41 znížená sadzba DPH pri nakúpe služby na strane 44 ostatne voliteľné možnosti na strane 44 Komisia vykonala posúdenie vplyvu uvedené v pracovnom programe a správa o ňom sa nachádza v dokumente Taxud 15570. Právne prvky návrhu - Zhrnutie navrhovaného opatrenia Tento návrh pozostáva z troch opatrení: - objasniť pravidlá, ktorými sa upravuje oslobodenie poisťovacích a finančných služieb od DPH, - rozšíriť existujúce možnosti rozhodnúť sa pre zdanenie prevedením práva rozhodnúť sa z členských štátov na hospodárske subjekty, - zaviesť koncepciu skupiny na spoločné znášanie nákladov, ktorá umožní hospodárskym subjektom združovať investície a prerozdeľovať náklady na tieto investície oslobodené od DPH zo skupiny na jej členov. - Právny základ Článok 93 Zmluvy. - Zásada subsidiarity Zásada subsidiarity sa uplatňuje, ak návrh nepatrí do výhradnej právomoci Spoločenstva. Členské štáty nemôžu dostatočne dosiahnuť ciele návrhu z týchto dôvodov. Pravidlá na oslobodenie poisťovacích a finančných služieb od DPH už podliehajú pravidlám Spoločenstva uvedeným v článkoch 135 a 137 smernice Rady 2006/112/ES. Zmena a doplnenie týchto pravidiel sa preto musia uskutočniť prostredníctvom opatrenia zákonodarcu Spoločenstva. Členské štáty by samotné nemohli prijať nové vnútroštátne pravidlá, ktoré by boli v rozpore s platnými právnymi predpismi Spoločenstva. Opatrením iba na úrovni jednotlivých členských štátov by sa nemohol dosiahnuť cieľ týkajúci sa harmonizovaného výkladu a uplatňovania vymedzení finančných a poisťovacích služieb oslobodených od DPH; práve toto rozdielne uplatňovanie členskými štátmi spôsobuje problémy hospodárskym subjektom. Pokiaľ ide o možnosť rozhodnúť sa pre zdaňovanie, v súčasnosti ju uplatňuje iba päť členských štátov; udelenie tohto práva voľby hospodárskym subjektom v širokom meradle si vyžaduje zmenu a doplnenie smernice. Členské štáty nemôžu samotné meniť a dopĺňať právne predpisy Spoločenstva; následkom rastúceho počtu súdnych sporov medzi daňovými orgánmi členských štátov a hospodárskymi subjektmi už došlo k podstatnému zvýšeniu správnych nákladov daňových úradov a takisto čiastočne k oslabeniu ich rozpočtovej istoty. V tejto situácii by opatrenia prijaté členskými štátmi mohli vytvoriť klesajúcu špirálu smerom k vytvoreniu prostredia nekalej daňovej súťaže. Opatreniami Spoločenstva sa ciele návrhu lepšie dosiahnu z tohto dôvodu (týchto dôvodov): Návrhom na zmenu a doplnenie smernice Rady 2006/112/ES sa dosiahne cieľ týkajúci sa harmonizovaného výkladu a uplatňovania vymedzení finančných a poisťovacích služieb oslobodených od DPH; hospodárskym subjektom dáva právo rozhodnúť sa pre zdanenie a vytvára prostriedok na spoločné znášanie nákladov oslobodených od DPH; všetky opatrenia si vyžadujú zmenu a doplnenie smernice Rady 2006/112/ES. Medzi útvarmi Komisie, zainteresovanými stranami, členskými štátmi a nezávislými odborníkmi je konsenzus v tom, že vytýčené ciele možno dosiahnuť len prostredníctvom právnych predpisov Spoločenstva. Prv uvedené dôvody sú dostatočne zrozumiteľné a ukazujú, že rozsah pôsobnosti návrhu sa obmedzuje na ciele, ktoré nedokážu členské štáty uspokojivo dosiahnuť samotné, kým zákonodarca Spoločenstva ich dokáže dosiahnuť lepšie. Návrh je preto v súlade so zásadou subsidiarity. - Zásada proporcionality Návrh je v súlade so zásadou proporcionality z tohto dôvodu (týchto dôvodov). Návrhy sú obsiahnuté v predlohe smernice; môže existovať iba jeden presný výklad pravidiel upravujúcich oslobodenie poisťovacích a finančných služieb od DPH, ktoré sa uplatňujú v celom Spoločenstve; tento cieľ je možné dosiahnuť iba zmenou a doplnením starých pravidiel v smernici č. 2006/112/ES. Umožniť poskytovateľom poisťovacích a finančných služieb oslobodených od dane zoskupovať svoje investície a prerozdeľovať ich oslobodené od DPH zo skupiny svojim členom si vyžaduje primeraný súbor nástrojov, ktorý funguje aj v cezhraničných situáciách. Takýto súbor nástrojov možno vytvoriť iba zmenou a doplnením smernice č. 2006/112/ES. Jasnými pravidlami založenými na hospodárskych kritériách sa zmenšujú dôvody na možný súdny spor a tým sa vytvára prostredie právnej istoty, v rámci ktorého sa výrazne znižujú správne náklady na prípadnú dohodu s niekoľkými členskými štátmi o tom, ako sa tieto pravidlá majú vykladať a uplatňovať. - Výber nástrojov Navrhované nástroje: smernica. Iné nástroje by neboli vhodné z tohto dôvodu (týchto dôvodov). Platná smernica Rady 2006/112/ES sa môže zmeniť a doplniť iba inou smernicou. Vplyv na rozpočet Návrh nemá vplyv na rozpočet Spoločenstva. Ďalšie informácie - Zjednodušenie V návrhu sa ustanovuje zjednodušenie právnych predpisov. Návrh obsahuje tieto prvky zjednodušenia: - podmienky na uplatňovanie oslobodenia od DPH zakladá na objektívnych hospodárskych kritériách, vďaka ktorým je oslobodenie od DPH lepšie zvládnuteľné, - objasňuje, že oslobodenie od dane sa vzťahuje na dodanie akéhokoľvek skladobného prvku poisťovacej alebo finančnej služby, ktorý predstavuje individualizovaný celok a má špecifický a podstatný charakter služby oslobodenej od dane; tým sa znižuje možnosť súdnych sporov, - zavádza spoločnú harmonizovanú koncepciu sprostredkovania poisťovacích a finančných služieb; na poisťovacie i finančné služby sa vzťahujú tie isté zásady. - Korelačná tabuľka Členské štáty sú povinné oznámiť Komisii znenie vnútroštátnych ustanovení transponujúcich smernicu, ako aj korelačnú tabuľku medzi týmito ustanoveniami a touto smernicou. 2007/0267 (CNS) Návrh na SMERNICU RADY, ktorou sa mení a dopĺňa smernica 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 93, so zreteľom na návrh Komisie[1], so zreteľom na stanovisko Európskeho parlamentu[2], so zreteľom na stanovisko Európskeho hospodárskeho a sociálneho výboru[3], keďže: (1) Odvetvie finančných služieb významne prispieva k rastu, ku konkurencieschopnosti a k vytváraniu pracovných miest, ale svoju úlohu môže plniť iba v prípade neutrálnych podmienok hospodárskej súťaže na vnútornom trhu. Je potrebné ustanoviť rámec, ktorým sa zaručí právna istota, pokiaľ ide o zaobchádzanie s daňou z pridanej hodnoty (DPH) v prípade finančných produktov, ich uvádzanie na trh a spravovanie. (2) Existujúce pravidlá, ktorými sa upravuje oslobodenie finančných a poisťovacích služieb od DPH, ustanovené v smernici č. 2006/112/ES z 28. novembra 2006 o spoločnom systéme dane z pridanej hodnoty[4], sú zastarané a viedli k nerovnakému výkladu a uplatňovaniu. Zložitosť pravidiel a rozdiely v správnych postupoch vytvárajú u hospodárskych subjektov a daňových orgánov právnu neistotu. Táto neistota viedla k mnohým súdnym sporom a zvýšila administratívnu záťaž. Preto je nutné objasniť, ktoré poisťovacie a finančné služby sú oslobodené od dane, a tým vytvoriť väčšiu právnu istotu a znížiť administratívnu záťaž hospodárskych subjektov a orgánov. (3) Na zaručenie daňovej neutrality by sa oslobodenia od dane mali spájať s povahou dotknutých služieb, a to na základe objektívnych hospodárskych kritérií, a nie s osobami, ktoré ich poskytujú. (4) Neistota vzniká predovšetkým vtedy, keď hospodárske subjekty obstarávajú činnosti z vonkajších zdrojov od nezávislých osôb alebo združujú činnosti medzi hospodárskymi subjektmi. S cieľom vyhnúť sa takejto neistote je vhodné jasne uviesť, že činnosti, ktoré tvoria skladobný prvok poisťovacej alebo finančnej služby, predstavujú individualizovaný celok a majú špecifický a podstatný charakter služby oslobodenej od dane, a teda sú súčasťou oslobodenia od dane, ktoré sa vzťahuje na príslušnú službu. (5) Poisťovacie a finančné služby musia mať podobné formy sprostredkovania. Preto je vhodné, aby sa so sprostredkovaním v rámci poisťovacích služieb a so sprostredkovaním v rámci finančných služieb zaobchádzalo rovnakým spôsobom. (6) Cieľom modernizácie oslobodení poisťovacích a finančných služieb od dane je takisto zaistiť súlad s predpismi vnútorného trhu, najmä s akčným plánom finančných služieb[5] a pravidlami, ktorými sa riadia podniky kolektívneho investovania do prevoditeľných cenných papierov. Napriek tomu je na účely dodržiavania požiadavky prísneho výkladu oslobodení od DPH v niektorých prípadoch potrebné, aby vymedzenia poisťovacích a finančných služieb oslobodených od dane boli užšie ako vymedzenia pojmov ustanovené v pravidlách týkajúcich sa vnútorného trhu. (7) Poskytovatelia poisťovacích a finančných služieb sú čoraz viac schopní prideliť DPH na vstupe pri vzniknutých nákladoch presne do výstupu, ktorý sa má zdaniť. Ak sú služby, ktoré poskytujú, spoplatnené, môžu pri týchto službách ľahko stanoviť základ dane. Preto je pre takéto hospodárske subjekty vhodné rozšíriť možnosť rozhodnúť sa pre zdanenie. (8) Posilnením cezhraničnej spolupráce môžu poskytovatelia poisťovacích a finančných služieb zvýšiť svoju konkurencieschopnosť a prispieť k uskutočneniu vnútorného trhu. S výhradou dodržania zásady daňovej neutrality by preto mali mať dotknuté hospodárske subjekty právo rozhodnúť sa pre zdanenie a právo spolupracovať na základe spoločného znášania nákladov. (9) Smernica 2006/112/ES by sa preto mala zodpovedajúcim spôsobom zmeniť a doplniť, PRIJALA TÚTO SMERNICU: Článok 1 Smernica 2006/112/ES sa mení a dopĺňa takto: (1) Článok 135 sa mení a dopĺňa takto: a) V odseku 1 sa písmená a) až g) nahrádzajú takto: „a) poistenie a zaistenie, b) poskytnutie úveru a ručenie za dlhy vyplývajúce z poskytnutia úveru, c) transakcie týkajúce sa finančných vkladov a vedenia účtu, d) výmena meny a poskytovanie hotovosti, e) ponuka cenných papierov, f) sprostredkovanie v prípade poisťovacích a finančných transakcií uvedených v písmenách a) až e), g) správa investičných fondov,“ b) Vkladajú sa tieto odseky 1a, 1b a 1c: „1a. Oslobodenie od dane ustanovené v ods. 1 písm. a) až e) sa vzťahuje na poskytnutie akéhokoľvek skladobného prvku poisťovacej alebo finančnej služby, ktorý predstavuje individualizovaný celok a má špecifický a podstatný charakter služby oslobodenej od dane. 1b. Keď zložitá transakcia zahŕňa prvok poistenia, ktorý je stanovený samostatne, poistenie predstavuje individualizovanú službu oslobodenú od dane podľa ods. 1 písm. a). 1c. Keď dodanie tovaru alebo poskytnutie služieb zahŕňa poskytnutie úveru, ktoré nie je stanovené samostatne, poskytnutie úveru nie je individualizovanou službou oslobodenou od dane podľa ods. 1 písm. b).“ (2) Vkladá sa tento článok 135a: „Článok 135a Na účely uplatňovania oslobodení od dane podľa článku 135 ods. 1 písm. a) až g) sa uplatňujú tieto vymedzenia pojmov: (1) „poistenie a zaistenie“ znamená záväzok, na základe ktorého je osoba povinná poskytnúť za úhradu inej osobe v prípade vzniku poistnej udalosti náhradu škody alebo iné poistné plnenie, ako sa ustanovuje v záväzku; (2) „poskytnutie úveru“ znamená požičanie peňazí alebo prísľub požičania peňazí; (3) „ručenie za dlhy“ znamená prijatie zodpovednosti za záväzok inej osoby; (4) „finančný vklad“ znamená vklad peňazí držaných v mene vkladateľa, ktorý si ponecháva právo na prístup ku vkladom, ktoré sa musia vrátiť podľa platných právnych a zmluvných podmienok; (5) „vedenie účtu“ znamená vedenie peňažného účtu pre zákazníka; (6) „výmena meny“ znamená poskytnutie služieb, prostredníctvom ktorých osoba mení menu bankoviek alebo mincí používaných bežne ako zákonné platidlo, menu vkladov alebo peňazí na peňažnom účte na základe výmenných kurzov medzi menami jednotlivých krajín; (7) „hotovosť“ znamená bankovky a mince používané bežne ako zákonné platidlo alebo prevoditeľné platobné prostriedky; (8) „ponuka cenných papierov“ znamená dodanie obchodovateľných nástrojov iných ako nástrojov zakladajúcich právny nárok na tovar a práva uvedené v článku 15 ods. 2, ktoré predstavujú finančnú hodnotu a vyjadrujú jednu alebo viaceré z týchto skutočností: a) podiel na majetkovej účasti v spoločnosti alebo inom združení, b) postavenie veriteľa so zreteľom na záväzky, c) vlastníctvo podielov v subjektoch kolektívneho investovania do cenných papierov uvedených v písm. a) alebo b), do iných finančných nástrojov oslobodených od dane podľa v článku 135 ods. 1 písm. a) až d) alebo v iných subjektoch kolektívneho investovania; (9) „sprostredkovanie poisťovacích a finančných transakcií“ znamená poskytnutie služby zmluvnej strane, ktorá ich uhradí, ako individualizovaný úkon sprostredkovania vo vzťahu k poisťovacím a finančným transakciám uvedeným v článku 135 ods. 1 písm. a) až e) treťou sprostredkovateľskou stranou; (10) „investičné fondy“ znamenajú subjekty kolektívneho investovania do finančných nástrojov oslobodených od dane podľa článku 135 ods. 1 písm. a) až e) a do nehnuteľností; (11) „správa investičných fondov“ znamená vykonávanie činnosti zamerané na uskutočnenie investičných cieľov príslušného investičného fondu.“ (3) V článku 137 ods. 1 sa vypúšťa písmeno a). (4) Vkladajú sa tieto články 137a a 137b: „Článok 137a 1. Členské štáty poskytnú od 1. januára 2012 zdaniteľným osobám možnosť rozhodnúť sa pre zdanenie v súvislosti so službami uvedenými v článku 135 ods. 1 písm. a) až g). 2. Rada prijme opatrenia potrebné na vykonávanie odseku 1 podľa postupu ustanoveného v článku 397. Pokiaľ Rada takéto opatrenia neprijme, členské štáty môžu ustanoviť podrobné pravidlá upravujúce uplatňovanie voliteľnej možnosti podľa odseku 1. Článok 137b Členské štáty oslobodia od dane služby poskytované skupinou zdaniteľných osôb členom danej skupiny v prípade, keď sú splnené tieto podmienky: (1) samotná skupina a všetci jej členovia sú usadení alebo majú bydlisko na území Spoločenstva; (2) skupina vykonáva nezávislú činnosť a vo vzťahu k svojim členom vystupuje ako nezávislý subjekt; (3) členovia skupiny poskytujú služby oslobodené od dane podľa článku 135 ods. 1 písm. a) až g) alebo iné služby, v súvislosti s ktorými nevystupujú ako zdaniteľné osoby; (4) skupina poskytuje služby iba svojim členom a tieto služby sú potrebné na to, aby umožňovali členom skupiny poskytovať služby oslobodené od dane podľa článku 135 ods. 1 písm. a) až g); (5) skupina požaduje od svojich členov iba presnú úhradu ich podielu na spoločných výdavkoch, a to bez akýchkoľvek úprav transferového oceňovania vykonaného na účely priameho zdanenia.“ (5) V článku 174 ods. 2 sa písmeno c) nahrádza takto: „c) výšku obratu súvisiaceho s finančnými transakciami uvedenými v článku 135 ods. 1 písm. b) až g), pokiaľ ide o náhodné transakcie.“ Článok 2 Transpozícia 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2009. Komisii bezodkladne oznámia znenie týchto ustanovení a korelačnú tabuľku medzi týmito ustanoveniami a touto smernicou. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v rozsahu pôsobnosti tejto smernice. Článok 3 Táto smernica nadobúda účinnosť […] dňom po jej uverejnení v Úradnom vestníku Európskej únie . Článok 4 Táto smernica je určená členským štátom. V Bruseli […] Za Radu predseda […] [1] Ú. v. EÚ C , , s. . [2] Ú. v. EÚ C , , s. . [3] Ú. v. EÚ C , , s. . [4] Ú. v. EÚ L 347, 11.12.2006, s. 1. Smernica zmenená a doplnená smernicou 2006/138/ES (Ú. v. EÚ L 384, 29. decembra 2006, s. 92). [5] KOM(1999) 232.